b'\n_START_ARTICLE_\nMontesa Br\xc3\xado\n_START_SECTION_\nAntecedents: De l\'A-45 a la D-51\n_START_PARAGRAPH_\nMontesa present\xc3\xa0 el seu primer model de motocicleta, l\'A-45, el 17 de juny de 1945 i es constitu\xc3\xad finalment com a societat el 3 de febrer de 1947. L\'empresa va llan\xc3\xa7ar successivament diversos models derivats de l\'A-45 (B-46, B-46/49) fins a arribar a la D-51 de 1951, la primera Montesa a fabricar-se amb el caracter\xc3\xadstic color vermell de la marca. La D-51 fou l\'antecessora directa de la Br\xc3\xado i incorporava nombrosos aven\xc3\xa7os tecnol\xc3\xb2gics, com ara suspensi\xc3\xb3 amb forquilla telesc\xc3\xb2pica anterior i telesc\xc3\xb2pica lliscant posterior, embragatge en bany d\'oli i cubs de fre de fosa.\n_START_SECTION_\n1953: Llan\xc3\xa7ament de la Br\xc3\xado 90\n_START_PARAGRAPH_\nEl creixement de Montesa va fer que l\'empresa es trasllad\xc3\xa9s a comen\xc3\xa7ament de la d\xc3\xa8cada de 1950 al carrer Pamplona (cantonada Pallars) del Poblenou; un cop all\xc3\xa0, la seva cont\xc3\xadnua evoluci\xc3\xb3 t\xc3\xa8cnica va fructificar en la Br\xc3\xado 90, presentada el febrer del 1953. Amb una est\xc3\xa8tica aconseguida i de tarann\xc3\xa0 esportiu, era la primera Montesa amb el carburador instal\xc2\xb7lat darrere del cilindre i pist\xc3\xb3 sense deflector, a m\xc3\xa9s d\'importants modificacions al motor que proporcionaven m\xc3\xa9s pot\xc3\xa8ncia i velocitat d\'acceleraci\xc3\xb3. Al mar\xc3\xa7 d\'aquell any, Montesa particip\xc3\xa0 per primer cop en un sal\xc3\xb3 fora de l\'estat espanyol, el XXIII Sal\xc3\xb3 Internacional de l\'Autom\xc3\xb2bil i de la Motocicleta de Ginebra, fet que a l\'\xc3\xa8poca represent\xc3\xa0 tot un esdeveniment, ja que, en plena postguerra, era inusual veure productes industrials fets a Espanya fora de les seves fronteres. Pere Permanyer hi present\xc3\xa0 personalment la Br\xc3\xado 90, obtenint molt bona acollida per part de la premsa europea, que assaj\xc3\xa0 diversos models de Montesa; les revistes especialitzades en publicaren cr\xc3\xadtiques molt favorables._NEWLINE_L\'any seg\xc3\xbcent, 1954, la Br\xc3\xado 90 obtingu\xc3\xa9 un \xc3\xa8xit esportiu important al popular Trofeu Internacional Motociclista de M\xc3\xb2naco. Aquell mateix any, es va presentar a la Fira de Mostres de Barcelona la Br\xc3\xado 80, un model m\xc3\xa9s "utilitari" dotat de rodes de menor di\xc3\xa0metre, pneum\xc3\xa0tics de major secci\xc3\xb3 i parafangs m\xc3\xa9s amples. La conducci\xc3\xb3 de la Br\xc3\xado 80 era m\xc3\xa9s suau que la de la 90 i resultava m\xc3\xa9s apta per a circular-hi amb dues places, opci\xc3\xb3 molt habitual a l\'\xc3\xa8poca._NEWLINE_La successi\xc3\xb3 d\'\xc3\xa8xits t\xc3\xa8cnics, esportius i comercials de l\'empresa es ratific\xc3\xa0 internacionalment arran del Motor Show de Londres, celebrat el novembre de 1954 dins el Sal\xc3\xb3 d\'Exposicions d\'Earls Court. A banda de la Sprint de velocitat, Montesa hi present\xc3\xa0 les versions per a 1955 dels models Br\xc3\xado 80 i Br\xc3\xado 90. L\'estand de la marca suscit\xc3\xa0 for\xc3\xa7a curiositat i va ser un dels m\xc3\xa9s visitats. El periodista de la revista Motor Cycling J.P. Griffith, despr\xc3\xa9s de provar les Montesa, deix\xc3\xa0 escrit (en angl\xc3\xa8s): \xc2\xabQu\xc3\xa8 he apr\xc3\xa8s? Que Espanya produeix bones motocicletes que, a m\xc3\xa9s d\'anar b\xc3\xa9, tenen un bon aspecte.\xc2\xbb\n_START_SECTION_\nL\'adopci\xc3\xb3 del Clausor (1955)\n_START_PARAGRAPH_\nA comen\xc3\xa7aments de 1955 es varen llan\xc3\xa7ar les noves versions de Br\xc3\xado 80 i Br\xc3\xado 90 presentades a Londres, que incorporaven comptaquil\xc3\xb2metres i veloc\xc3\xadmetre al far, commutador de llums al manillar, nou sell\xc3\xb3 bipla\xc3\xa7a i una novetat absoluta a la pen\xc3\xadnsula Ib\xc3\xa8rica: un immobilitzador de manillar batejat com a "Clausor". El giny s\'adoptava despr\xc3\xa9s que Pere Permanyer n\'hagu\xc3\xa9s aconseguit la patent a la Fira de Ginebra, gr\xc3\xa0cies a l\'amistat que hi entaul\xc3\xa0 amb el seu inventor, Abraham Neiman (qui acab\xc3\xa0 esdevenint propietari de la multinacional hom\xc3\xb2nima). Per tal de desenvolupar el producte, Permanyer cre\xc3\xa0 la Compa\xc3\xb1\xc3\xada Clausor, de la qual en fou el primer president. D\'en\xc3\xa7\xc3\xa0 d\'aquell moment i durant d\xc3\xa8cades, gaireb\xc3\xa9 totes les motocicletes fabricades a Catalunya (i a la resta de l\'estat) dugueren de s\xc3\xa8rie aquell senzill i efectiu sistema antirobatori._NEWLINE_El 9 de desembre de 1955, durant la primera convenci\xc3\xb3 estatal d\'Agents Oficials Montesa -celebrada amb motiu del des\xc3\xa8 aniversari de l\'empresa- es va presentar el model Br\xc3\xado 80/56, que oferia nombroses millores amb relaci\xc3\xb3 a la versi\xc3\xb3 anterior (entre d\'altres: la caixa d\'eines amb pany, l\'indicador de nivell de benzina, la corona desmuntable o el comptaquil\xc3\xb2metres il\xc2\xb7luminat).\n_START_SECTION_\nLes Br\xc3\xado 81 i 91\n_START_PARAGRAPH_\nEl 1956 es llan\xc3\xa7\xc3\xa0 un nou model de car\xc3\xa0cter plenament esportiu, la Br\xc3\xado 91, que incorporava quatre velocitats i el selector integrat a la caixa de canvis. A l\'edici\xc3\xb3 de les 24 Hores de Montju\xc3\xafc d\'aquell any hi guany\xc3\xa0 una Br\xc3\xado pilotada pels germans Arturo i Juan Tei Elizalde, aconseguint tamb\xc3\xa9 Montesa els llocs segon, tercer i quart a la prova._NEWLINE_L\'any seg\xc3\xbcent, 1957, aparegu\xc3\xa9 la Br\xc3\xado 81, una versi\xc3\xb3 m\xc3\xa9s orientada al turisme que incorporava novetats com ara un sistema per a silenciar l\'admissi\xc3\xb3 i un volant d\'in\xc3\xa8rcia per a aconseguir m\xc3\xa9s suavitat. Amb aquest model s\'abandon\xc3\xa0 moment\xc3\xa0niament el color vermell habitual per un de nou, un verd-caqui que fou batejat com a "verd truita".\n_START_SECTION_\nLa sortida de Bult\xc3\xb3 (1958)\n_START_PARAGRAPH_\nEl 1958, el r\xc3\xa8gim franquista dicta una s\xc3\xa8rie de mesures pr\xc3\xa8vies a la implantaci\xc3\xb3 del Pla Nacional d\'Estabilitzaci\xc3\xb3 Econ\xc3\xb2mica de 1959, mesures altament restrictives pel que fa a la despesa i que obligaren moltes empreses a reorganitzar la seva estructura. Pere Permanyer va proposar de limitar certes despeses, entre les quals les del departament de competici\xc3\xb3, el qual volia aturar temporalment. En total desacord amb la idea, Francesc Xavier Bult\xc3\xb3, soci cofundador de l\'empresa i gran defensor de la competici\xc3\xb3 com a estrat\xc3\xa8gia comercial, decid\xc3\xad d\'abandonar la societat. L\'acompanyaren en la sortida diversos t\xc3\xa8cnics, pilots i membres del departament de competici\xc3\xb3, els quals participaren poc despr\xc3\xa9s en la fundaci\xc3\xb3 de la nova empresa de Bult\xc3\xb3: Bultaco es constitu\xc3\xafa el 17 de maig d\'aquell mateix any._NEWLINE_En moments molt durs per a Montesa, Permanyer va renovar-ne el Consell d\'Administraci\xc3\xb3 i va reestructurar tots els departaments, situant Leopoldo Mil\xc3\xa0 al capdavant del departament t\xc3\xa8cnic. Mil\xc3\xa0 no volgu\xc3\xa9 continuar amb el projecte de motor monobloc en qu\xc3\xa8 havia estat treballant amb els seus antics companys i va fer foc nou, tot aplicant les seves idees al desenvolupament d\'un nou concepte de moto que acab\xc3\xa0 per cristal\xc2\xb7litzar en la Montesa Impala de 1962. Mentre la seva feina anava avan\xc3\xa7ant, encara es varen llan\xc3\xa7ar al mercat algunes evolucions de la Br\xc3\xado, com ara la Br\xc3\xado 82 i la Br\xc3\xado 110.\n_START_SECTION_\nLa d\xc3\xa8cada de 1960\n_START_PARAGRAPH_\nDurant la d\xc3\xa8cada de 1960, Montesa aconsegu\xc3\xad de cr\xc3\xa9ixer malgrat la clientela atreta per Bultaco i decid\xc3\xad tornar a participar en competicions, especialment en proves de regularitat on la Br\xc3\xado 110 demostrava ser molt competitiva. A comen\xc3\xa7aments de 1962 es prepar\xc3\xa0 el llan\xc3\xa7ament de la futura Montesa Impala amb la c\xc3\xa8lebre Operaci\xc3\xb3 Impala, durant la qual tres prototipus del nou model travessaren tota l\'\xc3\x80frica recorrent 20.000 quil\xc3\xb2metres. A la Impala tot era pr\xc3\xa0cticament nou, des de l\'acurat disseny (guanyador el 1962 del Delta d\'Or de disseny industrial, atorgat per l\'ADI-FAD) fins al potent motor de 175 cc, f\xc3\xa0cilment adaptable a la competici\xc3\xb3.\n_START_SECTION_\nVersions\n_START_PARAGRAPH_\nInicialment, la nomenclatura dels diferents models de la gamma Br\xc3\xado indicava aproximadament la velocitat m\xc3\xa0xima que podia at\xc3\xa8nyer el model en concret; aix\xc3\xad, la Br\xc3\xado 80 podia assolir els 83 km/h i la Br\xc3\xado 90, els 95 km/h. Aquesta pr\xc3\xa0ctica es mantingu\xc3\xa9 gaireb\xc3\xa9 sempre (les Br\xc3\xado 81 i 82 podien arribat als 85 km/h i la Br\xc3\xado 110, als 110 km/h), amb les \xc3\xbaniques excepcions de la Br\xc3\xado 91 (que assolia els 105 km/h) i la Br\xc3\xado 50, la qual en ser un ciclomotor no podia passar legalment dels 40 km/h.\n_START_SECTION_\nCross\n_START_PARAGRAPH_\nAl febrer de 1960, en uns moments en qu\xc3\xa8 el motocr\xc3\xb2s es consolidava fortament a Catalunya, Montesa fitx\xc3\xa0 l\'oficial de Derbi Pere Pi per tal de poder plantar cara al potent equip de Bultaco. Nom\xc3\xa9s una setmana despr\xc3\xa9s, Pi disput\xc3\xa0 la seva primera cursa amb Montesa, el "I Moto-Cross Internacional de Barcelona" al Circuit de Pedralbes. At\xc3\xa8s que no hi havia hagut temps de preparar un prototipus per a l\'ocasi\xc3\xb3, hi pilot\xc3\xa0 una Br\xc3\xado 110 de s\xc3\xa8rie, equipada simplement amb pneum\xc3\xa0tics de cross i un plat de major di\xc3\xa0metre, per\xc3\xb2 hagu\xc3\xa9 d\'abandonar en trencar-se-li el canvi de marxes durant la cursa. _NEWLINE_Tot seguit, Montesa evolucion\xc3\xa0 i adapt\xc3\xa0 plenament al motocr\xc3\xb2s aquella Br\xc3\xado 110, amb suspensi\xc3\xb3 anterior m\xc3\xa9s gruixuda, dip\xc3\xb2sit petit, sell\xc3\xb3 curt i manillar ample. Durant el 1960, Pi va aconseguir diverses vict\xc3\xb2ries amb aquella moto. L\'any seg\xc3\xbcent, 1961, Montesa va produir algunes unitats de Br\xc3\xado Cross, mentre Pere Pi competia amb la de 125 cc i amb una altra, equipada amb el motor de la futura Impala (encara en fase de proves), en la categoria de 250cc. Els resultats de Pi foren d\'all\xc3\xb2 m\xc3\xa9s reeixit: guany\xc3\xa0 els campionats d\'Espanya de motocr\xc3\xb2s de 125 i de 250 cc i va v\xc3\xa8ncer a la cursa estatal del II Moto-Cross Internacional de Barcelona; a partir d\'aleshores, encara va guanyar quatre campionats estatals m\xc3\xa9s de motocr\xc3\xb2s, per\xc3\xb2 ja amb models derivats totalment de la Impala: la Impala Cross i la LA Cross 66.'